KIRJALLINEN KYSYMYS E-3063/02 esittäjä(t): Theresa Villiers (PPE-DE) komissiolle. Pankkimaksut.



Virallinen lehti nro 192 E , 14/08/2003 s. 0093 - 0094



KIRJALLINEN KYSYMYS E-3063/02 esittäjä(t): Theresa Villiers (PPE-DE) komissiolle (29. lokakuuta 2002) Aihe: Pankkimaksut 1. Onko komissio tutkinut tai analysoinut euroalueen pankkimaksuja viimeisten 12 kuukauden aikana? Jos on, voiko komissio ilmoittaa, mitä se on tehnyt? 2. Katsooko komissio, että tilanteessa on tapahtunut myönteistä kehitystä sen jälkeen, kun komissio julkaisi tutkimuksensa tulokset 24. syyskuuta 2001 pidetyssä tiedotustilaisuudessa, jossa komissaari Bolkestein myönsi, että tilanteeseen ei voi olla tyytyväinen ja että päällekkäisten maksujen perintää tapahtuu edelleenkin liian usein? 3. Onko komissiolla tietoja asetuksen (EY) N:o 2560/2001(1) vaikutuksista rajatylittäviin euromaksuihin? 4. Onko asetus alentanut rajatylittävien euromaksujen kustannuksia euroalueella? 5. Mikä on rajatylittävän euromaksun keskimääräinen hinta euroalueella? 6. Onko kotimaan sisäisten euromaksujen hinnoissa tapahtunut muutoksia asetuksen voimaantulon jälkeen? 7. Voiko komissio ilmoittaa yksittäisiä euroalueen maita koskevia lukuja (rahansiirtojen kustannukset esim. Saksan ja Ranskan tai Irlannin ja Italian välillä)? 8. Onko komissiolla tietoja pankkisiirtojen kustannuksista euroalueen ulkopuolisilta euromääräisiltä pankkitileiltä euroalueen sisällä oleville euromääräisille tileille? Jos on, voiko komissio eritellä luvut kunkin maan osalta? (1) EYVL L 344, 28.12.2001, s. 13. Frits Bolkesteinin komission puolesta antama vastaus (28. marraskuuta 2002) Komissio on valvonut tarkkaan rajojen yli suoritettavista tilisiirroista 27. tammikuuta 1997 annetun Euroopan parlamentin ja neuvoston direktiivin 97/5/EY(1) soveltamista. Se on teettänyt useita tutkimuksia hintojen kehityksestä ja kansallisista täytäntöönpanosäännöksistä. Näihin tietoihin voi tutustua seuraavassa osoitteessa: http://europa.eu.int/comm/internal_market/en/finances/payment/directives/index.htm. Lisäksi komissio on laatimassa direktiivin 12 artiklan mukaisesti kertomusta direktiivin täytäntöönpanosta jäsenmaissa, ja toimittaa sen aikanaan Euroopan parlamentille ja neuvostolle. Kertomuksesta käy ilmi, että vaikka päällekkäisten maksujen perimiskäytännössä on tapahtunut huomattavasti myönteistä kehitystä, pankkisektorilla ei noudateta aukottomasti direktiivin säännöksiä, joilla pyritään poistamaan kaikki maksumääräyksen saajalta perittävät maksut (paitsi milloin maksumääräyksen antaja on erikseen antanut tästä ohjeet). Tilanteen odotetaan helpottuvan huomattavasti 1. heinäkuuta 2003 alkaen, jolloin tulee voimaan rajat ylittävistä euromääräisistä maksuista 19. joulukuuta 2001 annettu Euroopan parlamentin ja neuvoston asetus (EY) N:o 2560/2001(2), jonka on myöhemmin sovittu koskevan myös Ruotsin kruunua. Tästä päivästä lähtien rajat ylittävistä euromääräisistä ja kruunumääräisistä tilisiirroista on perittävä samat maksut kuin valtion sisäisistä tilisiirroista sekä maksumääräyksen saajan että sen antajan puolella. Komissio ei ole tutkinut pankkimaksujen hinnoittelua euroalueella viimeisten 12 kuukauden aikana. Sillä ei siis ole käytössään tyhjentäviä eikä ajankohtaisia tietoja euromääräisten rajat ylittävien maksujen hinnoittelusta. Kuitenkin siitä lähtien, kun maksukortteja koskevat asetuksen 2560/2001 säännökset tulivat voimaan 1. heinäkuuta 2002, komissio on kerännyt tietoja maksupalvelujen hinnoittelusta ennen ja jälkeen tuon päivämäärän. Näistä tiedoista ilmenee, että euroalueen rajatylittävistä maksutapahtumista perittyjä maksuja on alennettu huomattavasti rinnastamalla ne maiden sisäisiin maksutapahtumiin. Joissakin tapauksissa hinnoittelua on järjestetty uudelleen nostamalla joidenkin palvelujen hintoja, mutta tämä on ollut harvinaista. Komissio katsoo käytössään olevien tietojen perusteella(3), että tilanne on parantunut ja että asetuksen säännökset on pantu täytäntöön tyydyttävällä tavalla muutamia poikkeuksia lukuun ottamatta. Kuten asetuksessa säädetään, komissio esittää heinäkuussa 2004 kertomuksen asetuksen soveltamisesta ja erityisesti sen vaikutuksista jäsenvaltioiden sisällä suoritetuista maksuista perittäviin palvelumaksuihin. Tätä varten käynnistetään useita tilastotutkimuksia. (1) EYVL L 43, 14.2.1997. (2) EYVL L 344, 28.12.2001. (3) Tilanne syyskuussa 2002.